Papersnake/gushiwen huggingface dataset:
水龙吟 马观复基司以九日水龙吟赋神 峰邀
刘敏中（元代）

小石也。观复家广平地有神山，因以命石物齐各自逍遥，何知＊小鲲鹏大。乾坤太华，神?相望，两眉争黛。元气遗形，幽人良友，朝看夕对。尽共工怒触，巨灵善擘，众山碎、未吾害。借问此峰谁得。羡白眉、故家文会。萧然文室眼明，更比寻常宽快。长与安排，名香细茗，芳醪鲜脍。恐不时、便有打门狂客，设元章拜。
夏州叛
祖无择（宋代）

羌虏奸诛轸圣忧，出师十万拥貔貅。
朝迁命将诗书府，廊庙论兵帷幄筹。
舜后舞干期振旅，汉臣投笔待封侯。
宣王六月存周雅，愿继徽声颂国猷。
和毅伯见寄
王炎（宋代）

欲问故人归未归，江湖不见雁南飞。青云未上辞乡国，白璧无因困褐衣。

客里书来行李滞，江南春尽落花稀。倚门望断山川远，我却疑君此策非。
秋日次前辈新年韵五首 其一
陆游（宋代）

孤生虽永弃，要亦是黎元。渺渺烟中路，冥冥海上村。

小滩看鹭立，平野送鸦翻。即欲掩关卧，南山犹未昏。
渔村诗话图
党怀英（金朝）

江村清境皆画本，画里更传诗语工。渔父自醒还自醉，不知身在画图中。
梅溪陂下作
朱熹（宋代）

野牛浮鼻过寒溪，落木梢椮水下陂。俗手定应摹不得，无人说与范牛知。
怀方严州 其二
仇远（元代）

八十一年终，堪嗟旅衬穷。胸中元耿耿，身外竟空空。

白首太玄草，紫阳虚谷翁。平生有遗恨，五马未乘骢。
宫词 其九十一
王圭（唐代）

十年一住广寒宫，云恋歌声惯绕空。长爱惜花花下唱，袖和金缕怕春风。
上元从主人登尚书省东楼
梅尧臣（宋代）

阊阖前临万岁山，烛龙衔火夜珠还。
高楼迥出星辰里，曲盖遥瞻紫翠间。
轣辘车声碾明月，参差莲焰竞红颜。
谁教言语如鹦鹉，便著金龙密锁关。
无题二首
高翥（宋代）

独展罗衾无梦成，宝香熏彻转愁生。
痴心不愿郎思妾，只愿郎今厌客情。
和孔毅甫州名五首 其五
吕陶（宋代）

羡君诗格雄，非谓文胜质。长篇自博雅，短语亦温密。

笔端时一挥，锋利不少屈。高情寓祥云，幽意及疏荜。

豪纵叹李贺，难以宪度一。穷愁伤孟郊，不欲怀抱佚。

铺陈黄堂上，一案凡几帙。先倡乃前辈，形容何以物。

瑁圭施华藻，锦段副朱绂。测海至千仞，穿杨无一失。

宝器藏巨剑，古声发琼瑟。凤羽翔德辉，龙种搜骏骨。

嗟予泽畔吟，继唱辄连日。果榜误收采，小榛齐大栗。
曲游春 其二 李公子明湖秋宴
王闿运（清代）

十顷澄莹水，有客亭负日，看人来去。春怨难胜，不如秋好，碧云来暮。

千古销金地，尽付与、柳丝芦絮。问荷花，照过倾城，还似旧时香否。

延伫。前游三过。记玉堂墙外，眉月弯处。更有珠宫听红儿歌罢，较量词谱。

只恨诗人老，况近日、黄流沙污。怕图中画里相逢，又钩离绪。
义马冢
艾性夫（元代）

诉得冤伸意始休，敝帷埋骨几经秋。
兽心犹办死报主，人面却甘生事仇。
作传自应班豫让，论功何止及留侯。
世间义字无人识，写在荒丘马冢头。
苏幕遮 雨中读晋史
陆进（清代）

雨涟涟，烟冥冥。烟雨连朝，白昼浑如暝。天外云岚帘外影。

老眼昏花，书籍犹堪枕。

闷无端，愁欲寝。燕子喃喃，忽的惊人醒。王谢家儿难记省。

举目山河，已自殊风景。
披襟
郭之奇（明代）

披襟当远树，悠然共水山。天籁驱之出，春情不可关。

春光将欲去，春风那得閒。微凉下苍壁，虚声走碧湾。

烟云相对发，忽向此中还。清泠动耳目，吾亦散羁颜。
山行
杜东（宋代）

远岫依依落照，平林隐疏时钟。
独跨蹇驴归去，梅花一笑想逢。
奉命辑全唐文赴西苑万善殿翻阅释典 其一
孙尔准（清代）

谁来天上溯银流，一叶凌虚太乙舟。莲海径从香界渡，蓬山不是世间秋。

旃檀缥缈行边惹，楼阁溟濛望里浮。每怅三神波浪隔，乘槎真个到瀛洲。
凤皇山
李锴（清代）

凤皇山上叠琼台，丝管年年曲宴开。五国城头霜夜角，朔风辛苦莫吹来。
送人归山
释文珦（宋代）

君归西山去，为爱山中云。
云亦喜君归，日夕常氤氲。
云踪渺难期，别恨徒殷勤。
他时望山色，眼中如见君。
寒食宴北山席上走笔得松字
孔平仲（宋代）

骀荡禁烟节，相随上北峰。雨馀澄远水，风细韵长松。

柳影摇歌席，花香入酒钟。南州富閒暇，行乐且从容。
喜雨
李洪（宋代）

京尘睬目厌黄埃，萧飒风棂听雨来。
心似芭蕉半憔悴，喜闻蛰户一声雷。
和青溪山行
卫宗武（宋代）

北崦共幽寻，森森万绿新。
柳阴停雨棹，柏迳岸风巾。
幸有宽閒野，堪娱老病身。
只怜人事异，沧海亦扬尘。
显庵饷伊蒲索著语代简
许及之（宋代）

却埽销长夏，来薰傍曲肱。辘轳金井水，沆瀣玉壶冰。

避暑元无法，安心却粗能。破除香积饭，供给在家僧。
送蔡骏叟往金陵见留守李尚书
许及之（宋代）

蔡郎百战吞贤关，彤庭射策谁其班。桂枝第一几得攀，一官去纠蜑与蛮。

留台友第季孟间，吟诗远过陈后山。使觅仙山大药还，归来五色应斓斑。

因声为语大匠般，君何不来予汗颜。
次韵叶秀实县治环翠亭
陈棣（宋代）

亭高望远破天悭，万叠晴岚俯仰间。
着屐好追灵运逸，垂帘尤爱恺之閒。
诗豪会见挥银笔，酒圣端能倒玉山。
杖履欲归聊徒倚，栖鸦寒带暝烟还。
送黄希颜往苏浙
涂瑞（明代）

客中忽动子长游，杨柳江边买去舟。淮甸经时天日曙，东吴望处海云浮。

山川去此多游览，诗卷从今有唱酬。回首风尘三载近，早携书剑入神州。
偈二十七首 其三
释绍隆（宋代）

悠悠世事空浮沉，自爱白云岁月深。举眼尽非凡草木，刚然断臂觅安心。
江陵府初试澄心如水
卢肇（唐代）

丹心何所喻，唯水并清虚。莫测千寻底，难知一勺初。

内明非有物，上善本无鱼。澹泊随高下，波澜逐卷舒。

养蒙方浩浩，出险每徐徐。若灌情田里，常流尽不如。
姚国秀十咏 其四 勒马山
陈普（宋代）

六合横驰骛，道人门不开。回头顾明命，鞭辟入身来。
和形影神三首陶苏皆言日月灯影余兼言水镜影
唐时升（明代）

匆匆百年内，美好能几时。
容华日消歇，我与尔共之。
今既异畴昔，后当异今兹。
百川东赴海，宁有西归期？烈士云徇名，千载令人思。
死者已冥漠，生者空涟洏。
身名孰亲疏，此语不复疑。
举酒相对尽，奚待劝酬辞。
遭遇有穷通，希世有巧拙。
念子实劳生，我于兹事绝。
蹙额宁有忧，开颜亦非悦。
万变纷在前，何尝起分别。
诸佛说无心，我已久寂灭。
试置水火间，了不知濡热。
岂若形与神，太用有敝竭。
子饮我颓然，唯此意劣劣。
我居四大中，正如衣中著。
我岂好往来，衣当有新故。
道家贵久生，谓当长相附。
竺乾大导师，广说无生语。
亦知海有岸，不识津梁处。
遂与二子偕，万劫每同住。
如在百戏场，好丑安可数。
贤愚贵贱间，头面无不具。
工拙我为之，令子蒙毁誉。
毁誉亦非真，会当随子去。
苟悟万缘空，夫何忧何惧。
一醉能几时，何以消百虑。
和文与可洋川园池三十首 待月台
苏轼（宋代）

月与高人本有期，挂檐低户映蛾眉。
只従昨夜十分满，渐觉冰轮出海迟。
风晏书事
王洋（宋代）

打打鸣窗雨，昏昏带岫云。
酒寒人作热，炉冷不成熏。
梅颊梦中笑，雁声愁处闻。
伤怀目前事，细数费云云。
益公和白花青绿牡丹王字韵诗
杨万里（宋代）

渠是花中异姓王，平园小试染花方。
冰霜洗出春风面，翡翠轻棱叠雪裳。
夜领素娥酌青女，晓看国色带天香。
更将秋菊潭心水，滴作蘴茸月蕊黄。
题陈用中行藏楼
毛滂（宋代）

此楼托萧冷，莫会子登临。
吊影漫愁独，书空谁语深。
帘开不尽眼，云起未休心。
咫尺颜渊坐，高风无古今。
禅庵岩
李纲（宋代）

虎啸猿啼月满天，山僧宴坐正安禅。不知只履归何处，尚有庵岩名字传。
次前韵寄润父
黄庭坚（宋代）

昏昏迷簿领，勿勿贵晷景。
尝尽身百忧，迄无田二顷。
喜从吾宗游，九里河润永。
呼儿跪酒樽，戒妇馔汤饼。
老夫何取焉，君悦瓮盎瘿。
杂诗
方氏（明代）

营巢燕，声呷呷，莫使青年空岁月。可怜和氏忠且纯，何事楚君终不纳。
题月汀图二首
陆文圭（元代）

露垂兰叶光，风翻藕花影。
滩前白莺睡，夜半莫摇稻。
圆机再以梅绝句为谢复作二绝
晁说之（宋代）

根冷花难也自开，何须献纳在云台。
几多得意人潜恨，江令伤心幽涧梅。
杂歌谣辞·古歌
沉佺期（唐代）

落叶流风向玉台，夜寒秋思洞房开。水精帘外金波下，

云母窗前银汉回。玉阶阴阴苔藓色，君王履綦难再得。

璇闺窈窕秋夜长，绣户徘徊秋月光。燕姬彩帐芙蓉色，

秦子金炉兰麝香。北斗七星横夜半，清歌一曲断君肠。
王希武通判挽词
范成大（宋代）

当代名臣後，惟公奕世贤。
及亲三釜养，遗子一经传。
药石探奇字，芸香缉断编。
堂堂今不见，尘迹自依然。
续和李参政 其六
魏了翁（宋代）

晋当胡运衰，厉世先黜陟。当时望尘友，有识所愤疾。

云何祖士稚，不似刘越石。
寄林宗大
陈傅良（宋代）

春已无情雨妬花，病还妬客到花家。
今当未雨才身健，杖策来看半吐葩。
舟中和叶圣予三首
王柏（宋代）

江阔风帆急，潮回沙露痕。
寒林无剩叶，茅舍各成村。
雁落烟波渺，雅归野色昏。
未知孤客棹，今夜泊谁门。
泊桐乡
仇远（元代）

雪晴霜树胜春红，回首临平杳霭中。
正是诗人栖稳处，青山明月满归篷。
游北禅
邓深（宋代）

城市有深远，为兴远如近。
冒暑一来游，政使俗者哂。
萧然清净一，软语接支遁。
小童敬杖屦，添香拨馀烬。
煮饼撷园蔬，徐以茗碗进。
窗外得上坡，野意颇无尽。
胡床移最宜，清风来有信。
静暑荷送气，敲凉竹成韵。
夕阳归鸟疾，参差不作阵。
古寺忽横烟，巧与画张本。
会心忻有得，贪坐苦易晚。
酒固无献酬，言亦忘答问。
留客
裴夷直（唐代）

青梅欲熟笋初长，嫩绿新阴绕砌凉。

湖馆翛然无俗客，白衣居士且匡床。
送班同知
陆文圭（元代）

专城镇西土，世禄食南方。
纨绔洗馀习，先缨袭旧芳。
高风仰乔木，遗爱指甘裳。
他日循良传，应留姓字香。
绝句
黄文雷（宋代）

琴剑平生叹薄游，云间春晚思如秋。
梦回浸书窗冷，身在吴松江飞尽头。
即事戏作四首 其二
程俱（宋代）

黄雀黄雀飞相逐，相呼门前啄遗粟。啄粟饱即休，有人挟帚扫泥待作粥。
夜渡若耶溪
钱希言（明代）

樵风舟上鼓频挝，十幅轻帆渡若耶。
照破离愁惟夜月，啼残归梦是寒鸦。
雾蒸东坞山城暗，烟锁西陵驿树斜。
只隔钱塘衣带水，依然旅食傍天涯。
端午内中帖子词 其三
刘才邵（宋代）

两岐呈瑞麦，三秀产灵芝。天意方垂佑，宸心愈肃祇。
贺刘侍郎三首
王之望（宋代）

汉嘉平日想风流，喜作凌云载酒游。
尘土何时公事了，林泉聊酒故人投。
心期济物衰难强，志在求田老未酬。
官满便当投劾去，一航从此下扬州。
过明智寺
舒岳祥（宋代）

每过明智寺，涉寺在山前。
老衲分云坐，山猿抱子眠。
岩花红杂雨，野水绿平田。
火后伤心处，青山响杜鹃。
卧疴喜霁，开扉望月，简宫内知友
庾抱（唐代）

秋雨移弦望，疲疴倦苦辛。忽对荆山璧，委照越吟人。
高高侵地镜，皎皎彻天津。色丽班姬箧，光润洛川神。
轮辉池上动，桂影隙中新。怀贤虽不见，忽似暂参辰。
东城高且长
郑学醇（明代）

东城属浮云，四术连广陌。楼阁互蔽亏，轩车何络绎。

贵贱各有营，劳劳自不息。往者无复今，今者复为昔。

二曜更相送，谁非逆旅客。燕赵盛名倡，自矜桃李色。

皓齿激清声，招邀日相索。长歌一何欢，短歌一何迫。

驰骛奢与华，俛仰成陈迹。达人务大观，奚必长戚戚。
寄题钱申仲漆堂隐居四首 其三 遂初亭
孙觌（宋代）

行有叱驭难，坐有垂堂畏。莫驱九折险，轻用千金贵。

为贫聊尔尔，兴尽我辄逝。平生慕朱游，肯污薛宣吏。

清晓拄笏坐，西山有佳气。一笑食蛤蜊，宁复知许事。
微雨三首 其一
赵蕃（宋代）

雨丝情脉脉，雨点泪浪浪。无处堪回首，如何不断肠。
武夷紫阳书院赠朱山人
陈鸣鹤（明代）

先业依青嶂，开轩独隐居。
石田耕水月，芒履混樵渔。
万壑自吹笛，孤灯时读书。
结卢倘相许，同钓九溪鱼。
采莲曲
徐集孙（宋代）

朝露湿妾衣，暮霞耀妾瞩。
一叶小如瓜。去住无拘束。
兀棹歌采菱，袭袭薰风足。
芦叶映港清，捉对鸳鸯浴。
莲中有苦心，欲折手还曲。
折莲恐伤藕，藕断丝难续。
乞兰
朱淑真（宋代）

幽芳别得化工栽，红紫纷纷莫与偕。珍重故人培养厚，真香独许寄庭阶。
途中喜晴
裘琏（清代）

路近五盐城，山云散晓晴。野花如爱客，歌鸟欲通名。

鱼笱当梁设，春田带水耕。风光随览眺，渐觉马蹄轻。
清平乐·蜂房蚁户
刘敏中（元代）

蜂房蚁户。总是容身处。脚底东西南北路。万古人行人住。出家何必离家。求仙不用餐霞。但得花开酒美，老夫欢喜逾涯。
合肥逢清琏上人
郭祥正（宋代）

闽国衣冠后，羌庐法性师。江河倾辨说，冰雪净容仪。

塔影龙蛇护，松声猿鹤悲。门人忽相过，话旧涕空垂。
诏问边事有感
欧大任（明代）

十行频下问边陲，侦虏今劳几万师。左地虽羁诸校尉，乌孙犹苦两昆弥。

颇勤聚米谈兵事，正及飞刍实塞时。金印绯衣殊锡久，不知何以答恩私。
携琴步月
柯潜（明代）

白发山翁住翠微，萝云长与护柴扉。抱琴无处寻知己，自向溪头步月归。
德山棒临济喝
释守卓（宋代）

德山棒，临济喝。铜金刚，铁菩萨。轰雷发处，有耳皆聋。

撒星来时，无眼不瞎，瞎与公重指曹溪月。
沁园春·蛮柳眠风
佚名（宋代）

蛮柳眠风，妃棠醉日，春意方浓。怪凌晨乾鹊，欢声啧啧，充闾瑞霭，佳气葱葱。白鹿效灵，黄龟献梦，还应君生第二龙。兰房里，想犀帷晕翠，锦褓裁红。五峰。秀气攸锺。更头玉硗硗天性聪。自谪仙芳歇，久尘赋颂，江西派冷，谁嗣宗风。骨脉尤香，云仍载诞，衮衮公侯从此封。三朝满，好平分犀玉，满泛金锺。
送饶彦材还旴江二首 其二
苏伯衡（明代）

塞上风尘晚不惊，将军传令且休兵。秣田收后多为酒，早晚还家共太平。
锦缠道·丰台观芍药留宿城南花坞
黄之隽（清代）

海样韶光，直得一身漂去。任浮沉、万红深处。露华渲染浓如许。

叶叶衫罗，总被香黏住。

听吹来玉箫，似人私语。殢柔肠、醉云眠雨。向閒亭、一枕谁为侣。

夜深月上，梦与花魂遇。
风竹如水声
蔡圭（金朝）

好竹风淅淅，流水声泠泠。吾庐兼有此，要是佳友生。

北窗午梦断，冷簟无飞蝇。端疑故人至，唤作寒泉鸣。

揽衣起裴佪，自笑还自惊。无须问形似，自可名双清。
和友招游西湖 其一
钟禧（明代）

湖光山色最宜秋，君不来招也去游。已辨蜀川千丈锦，为谁今日尽缠头。
次韵东坡还自岭南
李之仪（宋代）

凭陵岁月固难堪，食蘖多来味却甘。
时雨才闻遍中外，卧龙相继起东南。
天边鹤驾瞻仙袂，云里诗笺带海岚。
重见门生应不识，雪髯霜鬓两毵毵。
次韵萨天锡台郎赋三益堂芙蓉
大欣（元代）

华开未觉早霜残，留伴仙人酒半阑。翡翠巢空秋浦净，落霞飞尽暮江寒。

玉真对月啼双颊，楚袖迎风舞《七盘》。持向毗耶听说法，病翁元作色空看。
教授以忆梅韵赋雪诗蕃同之五首 其三
赵蕃（宋代）

俸薄愁斯立，镵长困拾遗。经营将有赋，零落不成思。

冻结须频折，烟凝袂半缁。阳春竟何在，卒岁以为期。
次韵志归十首 其五
方回（元代）

添竹复添花，清阴一倍加。病身思灼艾，暑节近浮瓜。

晚景今如许，初心岂有他。甘贫仍守拙，肯羡五侯家。
挽郑通判
陈宓（宋代）

厚重公清誉蔼然，人言端似楚公贤。
为官不取横科势，佐郡何公二十年。
徐貌价通常不变，阳城抚字已先传。
双旌原上行人泣，况是交亲泪迸泉。
秋晚杂兴
陆游（宋代）

江东谁复识重瞳，遗庙欹斜草棘中。
若比咿嘤念如意，乌江战死尚英雄。
白泥差次见比户皆食蒿喟然作采蒿行寄戴商山观察
沈丙莹（清代）

哀鸣满四墅，四野无稻粱。可怜声嗷嗷，日夜鸣饥肠。

长欃无处觅黄独，中野惟蒿带烟绿。口实乃与角龙争，性命但凭寸茎续。

鹑衣村妇蓬鬓鬖，后者五五前三三。终朝采蒿蒿满篮，携篮归来红日酣。

释之蒸之如荠甘，土锉一饱偕夫男。夫男一饱力可用，踯躅水田秧插种。

青青田中秧，籽粒借官仓。所祝刈获丰，官仓得填偿。

囊有余粟充资粮，蒿兮蒿兮谁尔尝。苦忆年年谷未熟，打稻交官犹未足。
与盛希道太史谈玄二首 其二
陆深（明代）

我有江南屋，花丛挂月痕。湘帘风不捲，宝鼎火初温。

仰面晨窥牖，低头夕掩门。千言难易辩，无语向君论。
出山相赞
释绍昙（宋代）

六年雪冻不死，见明星便说悟。
走出山来一窖无，被人唤作赤须胡。
和莫谦父韵
赵善括（宋代）

扁舟昨夜过黄州，准拟篮舆作胜游。
卷地骇风回岸脚，扑天惊浪打船头。
一尊欲访东坡隐，两鬓难禁宋玉秋。
江上乱山云色重，却疑眉黛锁闲愁。
凌霄吟题刘贞女凌霄阁诗集贵筑名士刘香士广文蘅之姑，既聘而婿死，守节四十年
张之洞（清代）

地有古井水，木有女贞子。水木有时枯，女心无生死。

刘家三妹有溪才，桃李方盛乘春开。呜雁未奠失其匹，琼瑰盈抱将安归。

凌霄缨珞十丈许，不怨芳华泣红雨。独茧缫丝作琴弦，琴语道甘不道苦。

比翼无过数十春，孤鸾一曲呜千古。吾怪中垒与西河，论礼虽精何其苛。

旌此亦足辉彤管，世间中庸能几多。吁嗟乎，女未适人士未禄，一例贞苦不可没。

商伯夷，齐王蠋。汉之龚胜，晋之王褒，唐周朴。
感秋二首
宋庠（宋代）

夕轩疏雨罢，物物为秋惊。
病叶先风落，寒蝉趁候鸣。
西飞愁燕急，左界恨河倾。
借问三江客，鱸鱼底有情。
李郎中挽诗二首
魏了翁（宋代）

太息金泉守，西归空好音。
孳孳求友意，恳恳爱君心。
谋道身多阨，忧时力不任。
怀人今永已，为世一沾襟。
和珣上人八首 其八
释德洪（宋代）

问讯跛挈师，汝今亦知有。棒打不回头，乃尔能掣肘。
三月二日同明叔过从礼观牡丹
赵蕃（宋代）

新晴唤我出，负郭看花来。
窈窕栏槛入，咄嗟尊俎开。
嫣然同午醉，老矣怕春催。
身羡双飞蝶，翩翩去却回。
偈颂五十一首
释道冲（宋代）

群阴剥尽，一阳来复。
万汇咸亨承化育，拄杖机轮转辘辘。
转天承，回地轴。
百亿分身遍刹尘，应时纳佑从人欲。
观云
陈长方（宋代）

浮云聚散复西东，此处容君一线通。
全体露时如不领，问君何日解相逢。
青玉案
曹勋（宋代）

东风冉冉迟芳昼。渐黄缀、疏疏柳。为惜春来通安否。可能相就，径须图醉，莫问伤春瘦。

陶然共酌新醅酒。咏好句、须还凤楼手。唱了新词归来后。琐窗香暗，语声和笑，喜入灯花秀。
裂衣书诗寄弟
赵卯发（宋代）

城池不高深，无财又无兵。
惟有死报国，来生作弟兄。
句
周海（宋代）

十里平郊连郡堞，一溪清水溉民田。
赋得富春山送人归闽
吴实（明代）

君不见富春山，富春山色行人看。层峦叠嶂带江渚，垂萝鸟道青漫漫。

钓台百尺凌空险，石磴萦纡紫苔掩。芳草洲前翠欲流，夕阳渡口晴如染。

羊裘钓叟今何在，千古行人增感慨。不见高风动客星，空馀濑水流东海。

今日山前歌送君，明朝山下便离群。片帆直指桐江过，薄暮猿声那忍闻。
即事简苏廷藻
张孝祥（宋代）

落日边书急，秋风战鼓多。私忧真过计，长算合如何。

尽敛清淮戍，仍收瀚海波。栖迟一尊酒，幽恨满关河。
和叶尚书解印二首
刘克庄（宋代）

倦入承明听履声，朱轓今复厌专城。
汤胸太华供吟兴，照眼伊川洗宦情。
莼鱠何惭高士决，琴龟不减昔贤清。
未应便葺东山墅，出处方关世重轻。
示众
释法薰（宋代）

剑刃翻身犹是钝，屋头问路太无端。
楚鸡不是丹山凤，何必临风刷羽翰。
和刘端礼避地初归见访
王庭圭（宋代）

庭前喜鹊乱栖鸦，知有邻翁酒易赊。老瓦盆随田舍饮，半溪云属野人家。

莫将钓手遮西日，来倚危栏咏落霞。无奈醉归灯火乱，仆夫争路颇喧哗。
宫词
王仲修（宋代）

景阳钟动趁严妆，奉帚追随过未央。
月落金门才放钥，御衣初试百花香。
东归道中二首
赵嘏（唐代）

平生事行役，今日始知非。岁月老将至，江湖春未归。

传家有天爵，主祭用儒衣。何必劳知己，无名亦息机。

未明唤僮仆，江上忆残春。风雨落花夜，山川驱马人。

星星一镜发，草草百年身。此日念前事，沧洲情更亲。
铜陵执热书怀十首，时苦旱 其八
邓云霄（明代）

铜陵虽执热，犹胜在吴门。已脱簿书累，而无车马烦。

下帘成小隐，对客祗清言。悟得逍遥理，凉风满北轩。
游绵山
张商英（宋代）

夕阳返照影流东，点点寒鸦过远峰。渔叟罢竿收钓饵，牧童吹笛弄西风。

日光隐隐沉沧海，山色青青耸碧空。万壑千崖增秀丽，往来人在画图中。
风饕 其一
那逊兰保（清代）

镇日风饕甚，深闺为掩门。寒林争日色，薄酒见春痕。

竹影幽人帐，梅香老妇盆。拚他窗外冷，炉火隔宵温。
次皇甫登兴化水亭韵
彭汝砺（宋代）

簿领终朝困蒸暑，危亭一息得微凉。草迷幽径回环绿，花落沧波在处香。

永夜鹤声双唳月，清秋松色自凌霜。平生爱乐澄虚地，一梦迟留夜未忘。
赠申长官
方干（唐代）

言下随机见物情，看看狱路草还生。

旅人莫怪无鱼食，直为寒江水至清。
单同年求德兴俞氏聚远楼诗三首
苏轼（宋代）

云山烟水苦难亲，野草幽花各自春。
赖有高楼能聚远，一时收拾与闲人。
无限青山散不收，云奔浪卷入帘钩。
直将眼力为疆界，何啻人间万户侯。
闻说楼居似地仙，不知门外有尘寰。
幽人隐几寂无语，心在飞鸿灭没间。
买舟过太湖口入小港
阳枋（宋代）

连天白水渺无涯，短涉湖湾五里赊。个样船腰穿浪急，片来帆里饱风斜。

日随飞鹭几程水，心逐浮鸥何处家。日落荒溪无系缆，荻丛深处傍渔槎。
题九鲤湖九首 其九 将军
佘翔（明代）

辟谷仙人不可从，云山彷佛武夷踪。将军不是封侯骨，也学文成访赤松。
寄题挹翠楼
王质（宋代）

胸中磊磈但江山，翠积灵台挹不乾。拂子折时无点滴，杖头转处涌波澜。

收回晚照千岩静，放出灵光万壑寒。我欲登楼聊举眼，乾坤虽大不能宽。
题段吉先小景三首 其二
晁补之（宋代）

人生何事踏尘埃，閒处胸襟足自开。不作终南养高价，小山幽桂好归来。
杂曲歌辞。行路难
张纮（两汉）

君不见温家玉镜台，提携抱握九重来。

君不见相如绿绮琴，一抚一拍凤凰音。人生意气须及早，

莫负当年行乐心。荆王奏曲楚妃叹，曲尽欢终夜将半。

朱楼银阁正平生，碧草青苔坐芜漫。当春对酒不须疑，

视目相看能几时。春风吹尽燕初至，此时自谓称君意。

秋露萎草鸿始归，此时衰暮与君违。人生翻覆何常足，

谁保容颜无是非。
中秋月下醉笔
陈著（宋代）

去年赏月待晴开，今年赏月月待来。
去年酒少辄醉倒，今年酒多如未杯。
信知豪饮不在我，月色为我生饮材。
举头试看月如许，皎皎冰壶在玉台。
西风不动露已下，碧落万里无纖埃。
胸中磊磈正欲吐，不伏此酒谁我陪。
落落魄魄空宇宙，何事不入我樽罍。
素娥于我本无情，任渠惊见掴掌咍。
谁知狂非是狂醉非醉，自有老天知我我亦何求哉。
采芹亭
方蒙仲（宋代）

百年亭子一朝新，三舍先生遇拂尘。
城里看花多处所，此中只待采芹人。
初冬晨起作四声诗 去声
刘攽（宋代）

山林何时归，陋巷似好遁。通衢皆高轩，竟岁谢讯问。

行歌聊逍遥，衣敝信命分。殊胜蒙尘埃，势利强自困。
和刘后村梅花百咏
方蒙仲（宋代）

自是不容加染涴，看来良亦富才情。
落羌女管声声怨，点寿阳妆片片轻。
梁尘诗
萧纲（南北朝）

依帷濛重翠，带日聚轻红。定为歌声起，非关团扇风。
春晚寄钟尚书
罗隐（唐代）

宰府初开忝末尘，四年谈笑隔通津。官资肯便矜中路，

酒醆还应忆故人。江畔旧游秦望月，槛前公事镜湖春。

如今莫问西禅坞，一炷寒香老病身。
翠竹峰
陈世卿（宋代）

翠竹峰前是我家，归来重整旧生涯。
烟霞尚有留人意，争奈门前驷马车。
文君宅
焦千之（宋代）

曾是文君宅，幽深镇翠岑。涧松迷白鹤，溪石隐黄金。

丹灶今犹在，箫台尚可寻。予来不能厌，谁共听泉音。
望钟山白云 其二
朱元璋（明代）

万壑松阴起晓风，朱崖云幕亘长穹。应知造化诚难测，顷刻霶𩃱显至工。
黄州竹径斗
杜牧（唐代）

竹浊蟠小径，屈折斗蛇来。三年得归去，知绕几千回。
题雪山飞瀑图
刘崧（元代）

钓船閒倚落星湾，飞瀑高悬紫翠间。风雨不来云气净，绝胜湖里看庐山。
颂古四十八首
释慧开（宋代）

突出麻三斤，言亲更不亲。
来说是非者，便是是非人。
偈二十七首 其二十一
释守净（宋代）

三十六旬穷此夕，定盘星上转风车。放开结角罗纹处，须信风流出当家。
山中雨后
强至（宋代）

雨足前村云未回，逡巡屏面数峰开。
相呼野鸟逢人住，自戏山峰趁马来。
野色通明林叶净，溪声奔迸岸沙颓。
田翁见我应偷笑，底事行吟废酒杯。
樗寮字阿弥陀经书偈送最明寺殿
释普宁（宋代）

我有大经卷，量等三千界。
亲付最明殿，祝寿如沧海。
但愿得此经，当下明此心。
的知胡达磨，元不在少林。
醉翁亭图引为赵达夫作
方回（元代）

识本色人须本色，臭味论心不论迹。
青莲居士浣花老，画像有人能画得。
非陈无己黄鲁直，看画题诗难落笔，
醉翁万代文章伯，中年偶堕滁阳谪。
琅琊山亭酿泉酒，翁心不醉醉宾客。
庆历朝廷天清明，谁张党论摇升平。
禽鸣不知人之乐，党论无乃犹禽鸣。
一时人乐从太守，交错觥筹送杯酒。
乐其所乐翁来思，宾客欢哗终不知。
既是宾客尚不知，画工焉得而画之。
彼弈者弈射者射，摇毫臆度丹青解。
醉翁醉态尚难摹，翁心乐处如何画。
皆山一曲吾能歌，童而习之今鬓皤。
翰墨世无苏老坡，奈此图中风景何。
山行近白云泉有遥呼于林屋乃瘦石大参也适受风归急不得往抵舍疾甚少间驰怀得句奉呈
祝允明（明代）

小车芳径出金山，瞥见仙人水石间。后客应推先客主，行云不及定云閒。

烟霞自熟孙登啸，笙鹤应嗤阮肇还。想有题名耀丘壑，可能镵我共苍颜。
送赵明叔为漳浦宰
徐玑（宋代）

去年官满处，送子意何如。
地接泉山近，人依大泽居。
南中繁赋役，美政辑田庐。
公退无他事，弹琴更读书。
依韵和子瞻游孤山
文同（宋代）

跨明越，压苏湖，
钱塘风物天下无。玉峰孱颜石穿漏，
雪海浩荡潮喧呼。旧尝持之诧吾孥，
会挈尔去相与娱。宦游若不来此都，
腰间彩组徒云纡。子瞻凤咮新结庐，
日哦其间兴不孤。平生美志自偿足，
休问瞻之乐固有余，辨说是非从鲁蘧。
我今有索君勿逋，归日好景为我摹。
秋夜自泸溪泛舟入泽泺二首 其二
刘跂（宋代）

山横染黛碧，波散涌金明。风微葭苇静，露寒鱼鸟惊。

绝境不得到，愁随归棹生。
春雪次韵 其一
李正民（宋代）

寒风初淅沥，密雪遽霏微。冷敌鹅黄酒，轻沾驼褐衣。

未教新柳展，且伴落梅飞。惟有翟廷尉，门前鸟雀稀。
送欧时振还姑苏二首 其二
石宝（明代）

茫茫衰柳接平原，不许离人不黯魂。日月如流行役倦，定知何处协篪埙。
戏答俞清老道人寒夜三首
黄庭坚（宋代）

牧羊金华山，早通玉帝籍。
至今风低草，戢戢见白石。
金华风烟下，亦有君履迹。
何为红尘里，颌须欲雪白。
次李东迁寄娄云西两诗韵 其二
释居简（宋代）

绿涨菱荷一半空，残零小队试吴宫。断虹暝卷千峰雨，方塔凉吹四面风。

遥夜河源和月晓，近秋溪影与天同。山林横槊非长算，犹欲前驱挑两翁。
铅山虞华甫往谢叠山枋得君直为书耕隐二字今
方回（元代）

君直不可见，见此长虹吐。
使其尚未死，年始七十五。
当时书此字，赠我老华甫。
今年八十一，仍卧旧处所。
谢公名太盛，杀身甘荼苦。
虞公不竞名，躬耕隐村坞。
有名无名间，俯仰隔今古。
直木先剪拜，明膏自煎煮。
何如牛背上，一蓑弄烟雨。
所以马少游，伏波非所取。
泛舟
陆游（宋代）

女墙齾齾带斜晖，短棹还从剡曲归。
林叶经霜浑欲尽，人家近水自相依。
逢迎俗客言多忤，颠沛穷途计易非。
雪里闭门殊不恶，故貂虽弊胜无衣。
太常引·小春时候腊前梅
韩淲（宋代）

小春时候腊前梅。还知道、为谁开。应绕百千回。夜色转、参横斗魁。十分孤静，替伊愁绝，片月共徘徊。一阵暗香来。便觉得、诗情有涯。
角花笺歌
丁立诚（清代）

金花半角玉版方，曾沐纯庙题奎章。浙江疆臣拜手献，楮先生侍南书房。

是时遭际重台阁，徵士联吟尽鸿博。吾杭杭厉本乡亲，如凤之翎麟之角。

百四十年时不同，流落燕台花市中。世情莫叹薄如此，幸有同声片楮通。

我昔相遇琉璃厂，短幅长笺两心赏。携归同社赠新诗，首唱铁花老词长。

先生先世尤可详，晋有蚕茧唐硬黄。百金不许市一纸，江南供奉澄心堂。

碧云春树好颜色，红染桃花艳芳泽。终古家声重洛阳，白州刺史高华职。

有明繁盛宣德年，远族更有侧理笺。二林家宝不敢秘，亦拜天家赐锦鲜，先生之风无瑕净，老去红颜花掩映。

愿花常好楮国春，我尚依依桑梓敬。清平四海万千秋，来助人修五凤楼。

新翻花样马一角，快写吉语羊千头。
自发潞河至郭县水浅舟胶聊成短什
林光（明代）

村醪何处许深倾，诗思瞢腾唤未醒。天际浮云终不定，眼边疏柳为谁青。

漕渠浅浅流春绿，午枕频频聒运丁。万顷玻瓈一轮月，几时还我弄沧溟。
新迁南庄，喜友人送菊，用李中麓次唐荆川咏菊韵二首 其一
李如一（明代）

松菊秋冬并历霜，重阳景物映松堂。数杯白堕吾供趣，几朵黄花人羡芳。

老至可怜空见色，年高始信但闻香。英茎作供衰尤藉，花槁枝头枕未忘。
题定元帅清江横槊亭
刘崧（元代）

将军亭子蔚峥嵘，高压清江百尺城。马上铙歌来献捷，幕中尊俎坐谈兵。

石龙鳞甲眠秋雨，金凤云沙照晚晴。南望葛峰同岘首，他年遗老寄雄名。
莺啭皇州 其一
朱元璋（明代）

嫩柳莺啼三月天，园林簪绵绿阴鲜。乾坤气集皇州处，景盛人繁势自然。
奉题岷峨保障图二十韵
释宗泐（明代）

旧说岷峨地，今观保障图。烟云开剑阁，花柳满城都。

宫殿规模壮，山川气象殊。军州馀五十，德教越边隅。

列戟千貔虎，连樯万舳舻。凉飔消瘴疠，甘雨起焦枯。

大矣惟王国，钦哉自圣谟。星辰天北拱，江汉日东趋。

宗室推贤哲，皇纲在翊扶。逸才超子建，古迹陋鱼凫。

美产随方有，名公何代无。韦张曾节使，扬马总文儒。

锦绮民财阜，盐麻国用须。沈黎通诏𤏡，巫峡下荆吴。

雪岭西蕃近，青霄太白孤。来朝椎髻獠，入贡越裳徒。

关已无当者，天何设险乎。诗篇歌乐土，笔力愧潜夫。

抚卷生新想，闻风欲远驱。永言磐石固，矫首望云衢。
咏史八首 其五
胡应麟（明代）

虞卿本说客，著书自穷愁。马迁下蚕室，史笔垂千秋。

楚泽放灵均，漆圆饿庄周。伊人一何否，举足罹愆尤。

文章实大业，宁与富贵谋。峨峨金张第，七叶开王侯。

一朝随物化，荣耀同蜉蝣。
送僧归护国志
祖士衡（唐代）

雪中问法传宗印，日暮裁诗变楚骚。
香积诸天修净供，蒲茸三殿赐新袍。
夜禅锡驻青鸳刹，晓渡杯陵白露涛。
参罢虚堂惟宴坐，风松露桂海蟾高。
岳阳楼晚眺即事叠韵四首 其二
高善濂（宋代）

无聊凭眺日西斜，替恨成啼集暮鸦。远树云中浮墨障，游鱼镜底动菱花。

临高每忆登楼赋，遣兴还尝觅句茶。到处羁愁多瑟缩，何如烟浦钓人家。
六月晦发霅川广德兄与诸友饮饯于渔山已而皆有诗赠别寄此言谢
张栻（宋代）

平生苕霅梦，邂逅此登临。青山秀而远，溪水洁且深。

浮玉千古色，飞凤何年音。小丘辟茺荟，修竹初成林。

居然得此客，领略还披襟。已歌棠棣诗，更作伐木吟。

兄嗟弟行役，友念朋盍簪。情深语更质，意到酒自斟。

荷风生泊莫，凉雨洗遥岑。翻然放舟去，别绪故难任。

我行日以远，佳处长会心。作诗寄余韵，并以谢幽寻。
题潮州鸢飞鱼跃亭
王翰（唐代）

虚亭倚危矶，苍莽澹无迹。幽人时往来，濯足坐苔石。

芰荷露涓涓，蒲苇风淅淅。物性机尽忘，上下皆自适。

遥峰敞空翠，落日洞深碧。悠然一舒啸，造化亘今昔。

圣门竟渊邃，世路何逼仄。遐哉古人心，日暮坐相忆。
朝云墓十首次孙西庵先生韵 其五
何绛（明代）

何处风光最可怜，四邻凋谢变桑田。重牵匹马吟红叶，可惜雪桑铺白毡。

坛上古松疑度世，渡头芳草忆前年。幽居寂寞无人入，落日深山哭杜鹃。
高宗郊前朝献景灵宫二十一首
真宗（宋代）

帝将于郊，昭事上祀。
爰兹毕觞，复即于此。
飚载旋，容旌沓骑。
维皇嘉承，锡祚昌炽。
诚斋再韵见遗走笔复和并邀尤检正京右司观花
张镃（宋代）

要趁清霜未染林，小山同赏桂丛深。巳𢬵醉后缠头锦，莫待风前布地金。

兰桨溯流歌客棹，麝材匀捣付香砧。戈挥就借如椽笔，不信湖边日易沉。
苏颋
徐钧（宋代）

两相同寅喜协和，此心合处直无阿。
广平补衮虽良手，公与弥缝力最多。
洛城杂诗五 其四
韩维（宋代）

无数长条乱晓风，谁将紫锦覆春丛。残英点落青苔面，独倚朱栏细雨中。
拟古六首
曾协（宋代）

忆昨初离别，羞容不成歌。
长袖未曾舞，尘埃生绮罗。
君恩一言足，岁月岂在多。
泽国多悲风，江湖易涛波。
游子久行役，岁晏今若何。
迢迢朱楼夜，数起瞻明河。
不如长江月，素影常相过。
侧犯（大石）
周邦彦（宋代）

暮霞霁雨，小莲出水红妆靓。风定。看步袜江妃照明镜。飞萤度暗草，秉烛游花径。人静。携艳质、追凉就槐影。
金环皓腕，雪藕清泉莹。谁念省。满身香、犹是旧荀令。见说胡姬，酒垆寂静。烟锁漠漠，藻池苔井。
徐思远出示月夜登楼诗句法甚高不类平生语幸少卑之在我辈中自不失为社头且使时见一斑也
王洋（宋代）

几处澄辉几处秋，好闲时上水明楼。谁怜老子风前兴，为遣中明醉上舟。

一带横空长漠漠，时看飞栋影悠悠。今宵踏月归时节，莫骂徐明只暗游。
和连雨独饮
李彭（宋代）

力田胜巧宦，燕息自超然。懒觑竹素书，俯仰丘壑间。

时时过祇园，亦复舞胎仙。偶然得欢趣，举觞望青天。

六凿自无竞，歘见象帝先。羲皇隔晨炊，坐见淳风还。

磨蚁不少留，鼎鼎遂百年。但得会心侣，相对两忘言。
兰竹画
刘溥（明代）

湘江雨晴白云湿，湘妃愁抱香兰泣。
望望夫君去不还，佩珠落尽无人拾。
碧天秋冷明月多，千里洞庭横白波。
请君莫唱《竹枝》曲，水远山长其奈何。
中秋前一夕玩月
杨万里（宋代）

月拟来宵好，吾先今夕遭。
缯外半壁许，已复一轮高。
迁坐明相就，群飞影得逃。
望秋惟有此，彻夜敢辞劳。
偶赋 其一
罗公升（宋代）

定力了万花，正眼空须弥。俯仰天地间，此身亦如遗。

平生空洞腹，不受俗子窥。奈何区区者，妄欲求吾嗤。

掀须对南山，但见云度迟。却后百五岁，举似尔辈知。
送武陵王将军
马戴（唐代）

河外今无事，将军有战名。艰难长剑缺，功业少年成。

晓仗亲云陛，寒宵突禁营。朱旗身外色，玉漏耳边声。

开閤谈宾至，调弓过雁惊。为儒多不达，见学请长缨。
石桥
李祎（唐代）

别有经行所，迥跨重峦侧。粤因求瘼馀，倏想寻真域。

放情恣披拂，杖策聊□□。□□□□□，□□□□色。

乱幡雾中见，雁塔云间识。薄烟幂远郊，遥峰没归翼。

仙桥危石架，幽洞乘□□。□□□□□，□□□易测。

二教无先后，一相平而直。冀兹捐俗心，永怀依妙力。
槛砌藏云
饶墱（明代）

生意应时满，浓阴雨后滋。香添金镂曲，色映紫霞卮。

醒对花枝笑，吟看树影移。主宾忘尔我，依槛白云随。
访蓬莱老人
杨万里（宋代）

不到蓬莱又几时，凉花渐盛暑花稀。
我来不是忘归去，忘却来时况道归。
登岳阳楼
冯时行（宋代）

湖面层收雨露开，浪声千里急奔雷。
草迎云梦秋光去，帆带衡阳晓色来。
帝子不归林叶下，楚魂堪吊暮鸿哀。
羁游到此偏增感，况悼长沙放逐才。
春秋战国门。田文
周昙（唐代）

下客常才不足珍，谁为狗盗脱强秦。

秦关若待鸡鸣出，笑杀临淄土偶人。
寄缙云蒋丹崖广文
李绳远（清代）

郑虔游览不如君，苍岭元都兴绝群。天际烟花来夕雨，仙家鸡犬在春云。

朱门高第今成市，绛帐双鬟尽解文。吏隐千秋思往迹，道书珍秘想难闻。
山亭柳·急急回头
王哲（金朝）

急急回头。得得因由。物物更不追求。见见分明把个，般般打破追游。净净自然莹彻，清清至是真修。妙妙中间通出入，玄玄里面细寻搜。了了达冥幽。稳稳拈银棹，惺惺驾、大法神舟。速速去超彼岸。灵灵现住瀛
贤者之孝二百四十首·刘灵哲
林同（宋代）

谁言梦想里，所见总空花。
灵哲枕间药，宋琼秋季瓜。
将为枝江之行
晁说之（宋代）

北斗垂几尺，东京路几千。
大江复几深，腊尾难放船。
岂无凋胡复，疾病相后先。
波涛日夜起，高枕相与眠。
春风明日来，为我添华颠。
沅湘盛春风，兰茝为人妍。
沅湘无故人，耕钓异云烟。
沅湘有故人，避地于我前。
彼美媚学子，共讲中庸篇。
句 其二
徐安国（宋代）

出郭扶筇上翠屏，却从云隙望莎城。
又答
叶梦得（宋代）

家声合继紫微郎，不独诗同沈鲍行。晚岁清谈淹幕府，中原喜鲍望壶浆。

颇闻时论怜衰朽，空愧君恩负宠光。肯许辋川期后约，弹冠知不借王阳。
与昌国善友
释正觉（宋代）

驾潮舟涩岸头沙，得与岩僧款语些。
梦付庄周窗外蝶，疑醒乐广酒中蛇。
夜堂莫怪云悭月，春峤将知雨促华。
想像旧山归去路，照门新锦眼迷蒙。
中秋夜颐和园直庐 其一
陈遹声（清代）

旷籁寂思虑，直庐饶清秘。玉漏响沈沈，声递宫花外。

谁家宴西园，夜半发歌吹。怅触羁旅情，竟夕不成寐。

秋月照关山，千里共明媚。遥忆故园人，娟娟坐相待。
蝶恋花
王采（宋代）

晕绿抽芽新叶斗。掩映娇红，脉脉群芳后。京兆画眉樊素口。风恣别是闺房秀。

新篆题诗霜实就。换得琼琚，心事偏长久。应是春来初觉有。丹青传得厌厌瘦。
金锁诗
僖宗宫人（唐代）

玉烛制袍夜，金刀呵手裁。锁寄千里客，锁心终不开。
行药前轩呈董山人
卢纶（唐代）

不觉老将至，瘦来方自惊。朝昏多病色，起坐有劳声。

腠暖苦肌痒，藏虚唯耳鸣。桑公富灵术，一为保馀生。
喜迁莺·访江鲸涛即席分得渡字
过春山（清代）

绿阴深处。指流水孤村，抱琴微步。古木吹香，丛篁滴翠，掩映短篱蔬圃。

谁识此中真意，应有沙边鸥鹭。款蓬户。正注书初倦，石栏亭午。

挥麈。忘清暑。击剑高歌，狂态还如故。栗里苔荒，竹溪烟冷，为问白云谁侣。

休负五湖秋事，归兴一竿风露。君听取。渐棹歌声起，月明前渡。
淮上杂诗六首
梅尧臣（宋代）

漠漠昼烟披，纵横见渔艇。
轻桡上急水，或与飞鸿并。
鱼大钓丝微，牵随碧潭迥。
向晚得志归，浩歌山月静。
菜羹赋
苏轼（宋代）

东坡先生卜居南山之下，服食器用，称家之有无。水陆之味，贫器能致，煮蔓菁、芦菔、苦荠而食之。其法器用醯酱，而有自然之味。盖易具而可常享，乃为之赋，辞曰：

嗟余生之褊迫，如脱兔其何因。殷诗肠之转雷，聊御饿而食陈。无刍豢以适口，荷邻蔬之见分。汲幽泉以揉濯，搏露叶与琼根。爨铏錡以膏油，泫融液而流津。

汤蒙蒙如松风，投糁豆而谐匀。覆陶瓯之穹崇，谢搅触之烦勤。屏醯酱之厚味，却椒桂之芳辛。水初耗而釜泣，火增壮而力均。滃嘈杂而麋溃，信净美而甘分。登盘盂而荐之，具匕箸而晨飧。助生肥于玉池，与吾鼎其齐珍。鄙易牙之效技，超傅说而策勋。沮彭尸之爽惑，调灶鬼之嫌嗔。嗟丘嫂其自隘，陋乐羊而匪人。先生心平而气和，故虽老而体胖。计余食之几何，固无患于长贫。忘口腹之为累，以器杀而成仁。窃比予于谁欤？葛天氏之遗民。
善财赞
释普济（宋代）

福城东际错商量，误入烟萝白鸟乡。水远山长无限意，到头难写此愁肠。
李东田明经用东坡石鼓韵留别次韵奉和
刘廷楠（清代）

我生之时在己丑，弹指流光变童叟。廿年岭海蚁磨旋，又到梅州牛马走。

旧业全抛嗤负腹，新政试行慎防口。此邦文物盛渊源，多士云龙争先后。

伊昔缔交识一二，于今望气得八九。驱车不须避阳鱎，闭门无从见泄柳。

比年校士属有司，仔细量才数升斗。鲜新差拟管生花，诘屈或若柏生肘。

模糊老眼溷场师，得毋兰艾埋蒿莠。五羊名士今谪仙，三载盟心吾畏友。

别裁伪体黜轧茁，讹字方言辨乳{孛殳}。譬彼象罔索元珠，了如伏生识蝌蚪。

青云意气爱少年，白首心情怜宿耇。我昔怀铅佐玉尺，候虫时乌纷唧嗾。

漫屈诤人伸僬侥，敢重商提轻梁卣。所惧相皮反遗骨，五色全迷目同瞍。

二十八宿动星文，指点翼岣与离嵝。陋儒一得窃自喜，与君论文觉颜厚。

清言明理瓶泻水，宗派支流析某某。多钱不敢傲贫儿，良贾深藏如乌有。

却惭俗吏逐风尘，委置诗书习鞭杻。饷我新诗抵百朋，应付琅嬛锁双狗。

惜哉梳妆不入时，待字频年犹未偶。翻许刘安有仙骨，解得徐铉为龙首。

瑰然大璞不彫琢，留待良匠施攻掊。老手斫轮自有真，雕虫小技何足取。

传观见说愈头风，长吟顿使涤心垢。云路从此看腾达，风檐莫更叹株守。

总然良马感孙阳，不遇先睹或同朽。一编愿付青梅巢，梨枣长媲乔松寿。
和答赵生师白见寄
孙应时（宋代）

休论吾昔与吾今，窗下婆娑有学林。
会意书非求甚解，无弦琴岂要知音。
是中截断谈天口，何处寻来立雪心。
永日春风莺百啭，幽人踵息正深深。
中秋月
文同（宋代）

隔林滟滟生寒浪，倚汉岧岧数乱峰。
记得旧山曾此夕，碧岩千乱坐高松。
望外物容澄似水，坐中秋力凛如刀。
此身直愿乘双翼，飞上三峰第一高。
雨中明庆赏牡丹
苏轼（宋代）

霏霏雨露作清妍，烁烁明灯照欲然。
明日春阴花未老，故应未忍着酥煎。
十七弟生朝
项安世（宋代）

至日阳生万事新，阿连于此庆生辰。
一天云物皆和气，满市人家作贺宾。
寿算暗随宫线长，科名行逐地雷伸。
病夫已学陈根退，只愿庭前玉树春。
月映万川 其二
缪公恩（清代）

素魄高悬出海天，飞来万影入澄川。自然妙用皆无意，水自空明月自圆。
冬夜独坐二首 其二
陆蕙芬（清代）

只影相亲似鹤单，心盟古井息波澜。玉钗敲断弹银烛，替我牵愁泪不乾。
答僧赠柱杖
张祜（唐代）

千回掌上横，珍重远方情。客问何人与，闽僧寄一茎。

画空疑未决，卓地计初成。幸以文堪采，扶持力不轻。
酬郑千里见柬韵
张仲深（元代）

碧梧秋入未全飞，尚有馀阴护客扉。半顷风漪天澹澹，一竿晴旭晓晖晖。

弱躯秪为吟诗瘦，强项多应食肉肥。海角书生心自赤，伏蒲无计到官闱。
夜寻司空文明逢深上人因寄晋侍御
李端（唐代）

鹤裘筇竹杖，语笑过林中。正是月明夜，陶家见远公。

自嫌山客务，不与汉官同。
句
释守讷（宋代）

野夫生长仁皇世，再见仁皇御太平。
沁园春 美人腰
沈谦（清代）

轻要云支，纤愁烟袅，擅名楚宫。似垂堤欲断，月临细柳，穿花易损，春在游蜂。

拜跪须扶，欠伸又困，持履真忧掌上风。曾亲见、拾将裙带，两结心同。

舞时翩若惊鸿。真不负、陈王小赋工。被邻姬捏取，悔教赌赛，情人抱过，恰便裁缝。

莲锦拴愁，云英系恨，反类东阳病后容。天生就，岂减厨能学，休恨肌丰。
贺判府生子
徐鹿卿（宋代）

西江最上流，南安古名城。庾山蔚然秀，章水浏其清。

异代得伟人，分此风月平。往者程伯温，关决烨有声。

煌煌万金产，烱烱双珠明。四海名父子，一门佳弟兄。

造诣极洙泗，叩击铿英茎。流风已百载，今日复一程。

提屏东方来，宽令孚群氓。名门衍馀庆，兰玉添新荣。

山川萃神秀，穹垕储精英。仲律青阳熙，五夜璧月盈。

天上双麒麟，刚欲逐队行。抱送者释氏，协梦兮长庚。

昔为程氏子，俱以斯道鸣。今为陈家儿，岐嶷由天成。

觅公洗儿钱，我不学世情。期公爱子深，视厥程先生。

器质待涵养，门户须支撑。会看三世间，接踵当拒衡。
次韵戴帅初架阁剡居四首
陈著（宋代）

书担随身又入山，危途步步转头看。
近于潇上二三里，难似江西十八滩。
寄朱晦翁山中丹砂
袁枢（宋代）

丹砂九转世莫传，羽衣婀娜飞朝天。
凄然风露洗尘世，星斗一天随转旋。
空余丹鼎在岩际，夜夜虹光腾霁烟。
天遗紫阳弭绛阳，点石成玉公须专。
朝来金锁开洞府，丹火已灰当复然。
离龙坎虎玄又玄，不须人间询谪仙。
黄熊跑号青兕舞，争欲舐鼎严笞鞭。
岩头风高卷衣袂，嘶断玉龙云满川。
怡然上池漱琼液，鼓枻下濯丹溪泉。
云间双鹤傥未下，招隐为我歌长篇。
追和唐询华亭十咏 其九 昆山
王艮（元代）

兹山孕奇秀，因人得佳名。人去山亦枯，竹柏藏秋声。

寒泉湛空碧，石穴俨不倾。焉知千载后，岂无君子生。
将谒延庐州行至板桥忽病而止复还建康以五诗寄之 其一
赵蕃（宋代）

驱车晓蹋板桥霜，头为岑岑势莫当。颇念索衣为禦具，可怜行李祇空囊。
句 其十八
王随（宋代）

当户晓山青倚汉，傍檐风竹冷敲秋。
寿權漕大卿
徐玑（宋代）

接物温温笑满眉，步趋登降亦委蛇。
非关饰貌邀人誉，祗是存心不自欺。
王导果能恢德业，谢公端可镇浇漓。
圣明天子崇恭俭，合向中朝正羽仪。
临寂偈
齐禅师（宋代）

昨夜三更过急滩，滩头云雾黑漫漫。
一条拄杖为知己，击碎千关与万关。
和同志
洪圣保（宋代）

一个岩宽万物周，尘中扰扰到无由。
侬家尽有居山意，问著依前隔数州。
清处为书记曾鲁卿作
邓深（宋代）

小竹聊须长，闲花懒复栽。
泉声洗歌吹，云气障尘埃。
籁静初香袅，琴横月上来。
有时闻警露，梦觉自蓬莱。
次韵酬向县丞
王庭圭（宋代）

平昔君家瀛阁老，少日结交名誉早。眼中忽失如此人，尚喜诸郎美风调。

前年寄书识英妙，经岁初酬君勿诮。后会相逢应可期，顾我形容未枯槁。
次两知县韵四首 其一
陈造（宋代）

老去栖迟八品官，剑颐深悔诮田单。东邻未省吟髭断，笑掷牙牌命肉盘。
累得周同年锷书
晁补之（宋代）

谯都司马拙依然，翻手为云绝可怜。
惟有凤翔周录事，手书连月寄同年。
读瑜伽论
释德洪（宋代）

此生已无累，一席可穷年。细嚼宝公饭，饱参弥勒禅。

懒修精进定，爱作吉祥眠。夜久山空寂，唯闻绕砌泉。
治圃杂书二十首
方回（元代）

闭户全无事，窥园颇自由。
不堪箝纸尾，乍可把锄头。
避树斜开径，邀泉曲放沟。
吾心元自直，儿辈勿相尤。
送樊秀才归安州
梅尧臣（宋代）

开元有谪仙，酒隐向安陆。
子尝慕其人，文字不拘束。
月下每醉吟，落纸辄数幅。
今当安陆归，白酒村中熟。
一名犹未成，双亲泪盈目。
切莫苦衔杯，无心不择禄。
去去烟水间，野禽嗥古木。
闻声不得名，将投山舍宿。
此趣自可嘉，非口走尘毂。
颂证道歌·证道歌
释印肃（宋代）

空拳指上生实解，巡行数墨看经快。
圆蟾光体指俱迷，枉入三途虚受罪。
代寿韩平原
刘过（宋代）

畴昔张旃过相时，相人争睹汉官仪。
未能劖刻燕然石，不忍摩官书锦碑。
慷慨欲平千载恨，经营已叹十年迟。
要令阅古诗篇伟，好读车攻复古诗。
宴龙泓
武三思（唐代）

登临开胜托，眺瞩尽良游。岩崿萦纡上，澄潭屈曲流。

泛兰清兴洽，折桂野文遒。别后相思处，崎岖碧涧幽。
建炎四年正月二十五日过南山诗
赵子松（宋代）

□望□□洞，北□刻划兼无双。怪□□奇□，□□□□□。

虬龙□□脊，彪兕怒翀羾。□□作澒洞，哀湍泻春撞。

磨崖名相踵，快意言多哤。赏心或自得，有力谁扛。

想当秋水至，万壑争淙淙。仙圣会缥缈，松竹导旌幢。

祇今岩岫间，彷佛馀舌杠。岂无避世翁，台背霜眉庞。

□许寻子真，不辞拜老庞。华发去乡国，炎荒寄逢窗。

偶著两□历，端令寸心降。危守跂鸟翼，旅食空酒缸。

归鸦识故栖，野烧明枯桩。送客雨霖霏，催□鼓逢逢。

推枕耿不寐，取火续寒缸。哦诗杂蛮语，嘲哳愧新腔。
刘山南挽歌 其一
陈樵（元代）

时侪通贵后，六馆竟如何。不有东南事，终期甲乙科。

泮芹吴子邑，露薤汉人歌。白社双林里，西流泪作河。
雨中春山
杨万里（宋代）

谁作春山新幛子，尖峰为笔天为纸。
近看点缀八九山，山外远山三万里。
纸痕惨淡远山昏，上有长松青到云。
自嫌松色太青在，旋拈粉笔轻轻盖。
须臾粉淡松复青，至竟远山描不成。
送白舍人渡江
殷尧藩（唐代）

晓发龙江第一程，诸公同济似登瀛。海门日上千峰出，

桃叶波平一棹轻。横锁已沈王濬筏，投鞭难阻谢玄兵。

片时喜得东风便，回首钟声隔凤城。
下第
薛嵎（宋代）

寸晷场中较尺寻，荣亲无路泪盈襟。
一贫谁过箪瓢巷，百口难盈儿女心。
昨梦重圆知误喜，平生失计为工吟。
近来文体尤趋薄，古道何由可语今。
史记三十六首 其一 《高帝纪》
郑学醇（明代）

亲提三尺抚山河，汉帝归来猛气多。何事不禁游子恨，酒酣犹倚大风歌。
初秋小疾效俳谐体
陆游（宋代）

宿疢逢秋剧，衰容逐日添。
专房一竹几，列屋万牙签。
遣闷凭清圣，忘情付黑甜。
晚来风月好，一笑卷疏帘。
题画
本诚（元代）

花下抛书枕石眠，起来閒漱竹间泉。纸窗石鼎灰犹煖，残烬时飘一缕烟。
洞霄宫 其一
蔡环黼（清代）

秋气清可娱，幽岩涤襟腑。夕阳催客行，归栖得洞府。

人意近上皇，山境入太古。摘菜兰蕙丛，剪笋琅玕坞。

世味不到山，芳菰香彻釜。凉月侵卧内，捣药闻禽语。

曾食仙鼎丹，常年于此处。夜则鸣丁当，昼乃晦毛羽。

仿佛青云人，文采不自诩。忽焉谷风号，如潮涌江浦。

窗棂影动摇，知有林中虎。云昔晋郭文，乘骑不相忤。

不同城市中，见者罗患苦。俄听金竹坪，曙色声钟鼓。

起寻无骨箬，微霜白平圃。吾愿此终焉，不必鸾鹤伍。

何为山中人，翻思游远所。
夏日园中即事
萧惟豫（清代）

晨昏候母安，此外便聋哑。胜败两相忘，以金注若瓦。

万物质非铜，造化工始冶。烦暑不入林，园中避炎夏。

浮云视岂真，松风听未假。六月余雨泽，禾黍被原野。

二三素心人，弹琴敲棋者。短服复散发，《黄庭》手常把。

高枕卧北窗，陶潜吾师也。
刘村渡二首
杨万里（宋代）

旷野风从脚底生，远峰顶与额般平。
何人知道诚斋叟？独著驼裘破雨行。
浣溪沙·楼倚春江百尺高
张先（宋代）

楼倚春江百尺高，烟中还未见归桡，几时期信似江潮？
花片片飞风弄蝶，柳阴阴下水平桥，日长才过又今宵。
歌
婺州山中人（唐代）

静居青嶂里，高啸紫烟中。尘世连仙界，琼田前路通。
晓枕怀徽州诸贤
湛若水（明代）

良知天理孩提爱，皓皓须从暴濯寻。非圣厉阶谁自梗，慈湖长啸暮烟深。
钟俊卿见访
许棐（宋代）

荒圃知非延客地，谩分苔石坐移时。杯中浅注三行酒，几上同移数板诗。

树未经霜飞叶早，菊因闰月放花迟。自无景物留君住，却恨西山日半规。
游山和白沙晚酌韵十首 其五 青萝嶂
王渐逵（明代）

山下沧溟环一溪，目中全粤了无迷。未将太华从头数，已觉星辰拂袖低。

放达祇须三五伴，鍊神安用百千提。明朝更住孤峰顶，肯与坡翁咏雪泥。
句
陶弼（宋代）

画舫行春处，潇湘二水涯。
金刚随机无尽颂·大乘正宗分第三
释印肃（宋代）

诸法元非相，示法明心量。
於一微尘中，森罗及万象。
程公明驾部墨竹
李新（宋代）

浅梢疏节任萧郎，正向祁寒敌晓霜。
清兴未穷僧已老，自遗山色与溪光。
挽林武博二首
刘克庄（宋代）

郭令科名翁冠绝，董生制策子蝉联。
向来景行珠林老，末后冰衔玉局仙。
食肉恨公非燕颔，冲霄从古要鸢肩。
可怜閒袖功名手，仅驾朱轮楚泽边。
南乡子
张继先（宋代）

久不上春台。直待将身跨九垓。懒向人间深有谓，氛埃。难趁邪风伤圣胎。

水槛映山斋。赏遍从容首自回。长谢故人书曲意，徽哉。赢得腰琴拂袂来。
幼岭
陈师道（宋代）

外家英俊场，季氏不好弄。
用意丘壑间，颇以石自奉。
谁言拳握间，意作万牛重。
岱宗小天下，不办一席用。
褚河南书枯树赋歌为孝升作
余怀（清代）

凉飙飒飒山鸟呼，丹青满堂招酒徒。烟黄露白木叶下，芙蓉昼泣三千珠。

主人好客思芳草，金镫玉案供潦倒。湖海风尘浊酒杯，江南杨柳新亭道。

昨夜枫林叫凤凰，朱帘宛转明月光。庭梧欲作潇湘雨，岩桂先催建业霜。

床头鲛胎泻秋水，寸丝尺绢云霞起。就中一卷索题诗，六朝词赋初唐字。

平生萧瑟庾子山，婆娑《枯树》动江关。树犹如此嗟何及，繁弦急管天应泣。

临池者谁褚潭州，诘倔瘦健拔老湫。银钩铁画更妩媚，行间自带英雄气。

当时欧虞八法工，文皇睿赏君臣同。岂知牝晨乱天纪，须眉竟向蛮烟徙。

好书此赋十本余，汉南摇落增欷歔。古人气韵今人得，咨嗟坐卧忘头白。

今宵沈醉太常斋，飞笺擘轴皆奇才。嗟余坎壈填沟壑，十年梦到屏风脚。

哀歌夜半风雨来，凄怆江潭泪双落。
题张中书子俊画孤舟读书图为吴宗起赋
倪谦（明代）

昨夜沧江雨初歇，两岸山屏翠烟叠。江空浦极悄无人，但见小舟横一叶。

舟人所适非取鱼，危坐船头惟读书。音声琅琅出金石，冯夷起舞鼋鼍趋。

兰桡不举随流去，渚北汀南无定处。只知兀兀了残编，不觉亭亭倚高树。

知君自是隐者流，孤篷短棹轻王侯。经年对语手中卷，镇日忘机沙上鸥。

澹古先生青琐客，挥毫日儤金门直。忽看高兴落江湖，却向烟波写真逸。

王摩诘，张志和，画意诗情相荡摩。樵青篷底唤不醒，西塞山前春雨多。
偈颂一百三十六首 其七十八
释惟一（宋代）

三玄三要，五位君臣。说偏说正，分主分宾。未免重添眼里尘。

尽分划断，空阔无垠。孤鸿杳杳知何处，门外萧萧落叶频。
行围四咏 其三 合围
弘历（清代）

周阹笑繁重，善御信何称。岂有车从兽，何殊屠命僧。

诡驰我所戒，连中众多能。佗藉无须亟，留资岁岁仍。
王德言自後圃来问疾且曰圃甚芜何不治因答
梅尧臣（宋代）

几日不行圃，野草过人头。
客怪苦荒秽，谁与持锄钩。
虽然自薅薙，抱痾方告休。
即当秋风高，扫蘀将迟游。
方壶自咏
汪莘（宋代）

事体向晚境，情怀非少年。
平生不得地，至死亦由天。
坐背暑弥胜，行膺寒愈坚。
愿言过去苦，莫与后来贤。
外孙文骥与可学士之孙也予亲教之学作诗俊发
苏辙（宋代）

已矣石室老，奄然三十年。
遗孙生不识，妙理定谁传。
孔汲仍闻道，贾嘉终象贤。
文章犹细事，风节记高坚。
老僧提唱
成鹫（清代）

不愿百二如赵州，八十行脚心未休。不愿千岁如宝掌，沧桑阅尽增惆怅。

但须一念到万年，何用三登还九上。忆昔当初脱白时，眼空三界无龙象。

光阴强半易蹉跎，烟水百城空莽宕。自从身入老人场，壮志潜销气凋丧。

两条寒涕镇垂膺，一緉芒鞋输少壮。徒行一步当十步，岭长百丈如千丈。

青蔬赤饭栗棘蓬，藜羹茗饮桃花浪。只愁信施己难消，拚此身心作回向。

百八菩提如意珠，六字洪名无尽藏。店远村遥未抵家，水尽山穷须谛当。

钟初鸣，鸡再唱。殷勤借问老同参，百尺竿头谁向上。
颂古四十八首
释慧开（宋代）

剑刃上行，冰棱上走。
不涉阶梯，悬崖撒手。
和黎职方冬至日别梁舍人还朝
潘光统（明代）

岁晏离心苦，含情对绮筵。尊开南至日，帆送北征船。

鸿雁江天杳，梅花驿路妍。分襟从此去，心折五云边。
拟古（九首）
胡翰（明代）

梧桐生朝阳，不附众木林。
上枝拂云汉，下根固重阴。
岁久材质古，斫为姚氏琴。
朱弦翾横理，加以玉与金。
徽轸何粲粲，清弹扬妙音。
重华不可见，怀思意何深。¤
怀故园诸子
何绛（明代）

独立开明镜，因之感叹长。二年身作客，三月鬓飞霜。

问道悲年老，逢人忆友良。那堪离索者，留滞尚他乡。
潘提刑生日四首用以介眉寿为韵 其一
程洵（宋代）

泉以沙故浑，草以风故靡。谁能表独出，屹若柱立砥。

先生抱懿德，取喻当奚以。孤高衡岳松，清润湘江水。
舟抵广陵
赵国华（清代）

江浦雁声秋，西风木叶流。一帆下淮水，三日到扬州。

不遇王司理，谁为把臂游。碧箫明月夜，独上酒家楼。
金丹诗诀 其十五
陈楠（宋代）

红铅之髓名真汞，黑汞之精是正铅。莫向肾中求造化，却须心里觅先天。
杨柳枝·簌簌花飞一雨残
佚名（宋代）

簌簌花飞一雨残。乍衣单。屏风数幅画江山。水云闲。别易会难无计那，泪潸潸。夕阳楼上凭栏干。望长安。
货殖列传序
司马迁（两汉）

老子曰：“至治之极，邻国相望，鸡狗之声相闻，民各甘其食，美其服，安其俗，乐其业，至老死不相往来。”必用此为务，挽近世涂民耳目，则几无行矣。

太史公曰：夫神农以前，吾不知已。至若《诗》、《书》所述虞、夏以来，耳目欲极声色之好，口欲穷刍豢 之味，身安逸乐而心夸矜势能之荣。使俗之渐民久矣，虽户说以眇 论，终不能化。故善者因之，其次利道 之，其次教诲之，其次整齐之，最下者与之争。

夫山西饶材、竹、旄、玉石，山东多鱼、盐、漆、丝、声色，江南出棻、梓、姜、桂、金、锡、连、丹沙、犀、玳瑁、珠玑、齿、革，龙门、碣石 北多马、牛、羊、旃、裘、筋、角；铜、铁则千里往往山出棋置。此其大较也。皆中国人民所喜好，谣俗被服饮食奉生送死之具也。故待农而食之，虞 而出之，工而成之，商而通之。此宁有政教发征期会哉？人各任其能，竭其力，以得所欲。故物贱之征贵，贵之征贱，各劝其业，乐其事，若水之趋下，日夜无休时，不召而自来，不求而民出之。岂非道之所符，而自然之验邪？

《周书》 曰：“农不出则乏其食，工不出则乏其事，商不出则三宝绝，虞不出则财匮少。”财匮少而山泽不辟 矣。此四者，民所衣食之原 也。原大则饶，原小则鲜。上则富国，下则富家。贫富之道，莫之夺予，而巧者有余，拙者不足。故太公望 封于营丘，地潟卤，人民寡，于是太公劝其女功，极技巧，通鱼盐，则人物归之， 繦至 而辐凑。故齐冠带衣履天下，海岱之闲敛袂而往朝焉。其后齐中衰，管子修之，设轻重九府，则桓公以霸，九合诸侯，一匡天下；而管氏亦有三归，位在陪臣，富于列国之君。是以齐富强至于威宣 也。

故曰： “仓廪实而知礼节，衣食足而知荣辱。”礼生于有而废于无。故君子富，好行其德；小人富，以适其力。渊深而鱼生之，山深而兽往之，人富而仁义附焉。富者得势益彰，失势则客无所之，以而不乐。夷狄益甚。谚曰：“千金之子，不死于市。”此非空言也。故曰：“天下熙熙，皆为利来；天下攘攘，皆为利往。”夫千乘之王，万家之侯，百室之君，尚犹患贫，而况匹夫编户 之民乎！
病中寄君时
彭汝砺（宋代）

可怜平生不堪处，未有一朝无病时。患难寻常心欲折，尘埃四十发如丝。

倦游司马多闻友，现病维摩大导师。筋力尚堪游乐在，不应空废百花期。
与魏倅葛书记同谢雨于黄龙洞回憩小玲珑晚饭魏倅有诗次其韵
王炎（宋代）

政术平生欠讲明，赖公关决可蒙成。食新虽有丰登望，阖郡宁无叹息声。

因为赛神携一榼，暂能择胜驻双旌。归来依旧尘劳在，不尽逍遥物外情。
无题三首
刘筠（宋代）

走马章台冒雨归，后门犹叹滞前期。
荷心出水终无定，萝蔓从风莫自持。
複帐麝轻难辟恶，曲房蚕懒不成丝。
渐进垅麦藏鸣雉，更恨如皋一箭迟。
谢王舍人剪送状元红
黄庭坚（宋代）

清香拂袖剪来红，似绕名园晓露丛。
欲作短章凭阿素，缓歌夸与落花风。
奉和圣制天凤汤泉应制
张说（唐代）

周狩闻岐礼，秦都辨雍名。献禽天子孝，存老圣皇情。

温润宜冬天，游畋乐岁成。汤云出水殿，暖气入山营。

坎意无私洁，乾心称物平。帝歌流乐府，溪谷也增荣。
七月苦热
赵完璧（明代）

才喜新秋不自胜，岂期烦暑转相仍。微风小动炉中出，虚阁高凌甑里蒸。

汗浃徒劳白羽扇，肺乾空想玉壶冰。翛然欲奋凌风翼，汗漫清虚去未能。
送周翼微入燕 其二
曹禾（清代）

忽忽一杯酒，茫茫万里情。草间从放浪，异地惜身名。

词赋能华国，江湖已罢兵。凭君寄诸子，努力致公卿。
登复州南楼
钱起（唐代）

孤树延春日，他山卷曙霞。客心湖上雁，归思日边花。

行李迷方久，归期涉岁赊。故人云路隔，何处寄瑶华。
元日贺裴都事朝回
李材（元代）

海上琼楼接五城，人间歌吹近蓬瀛。云移豹尾旌旗暖，日射螭头剑戟明。

拜舞尽随仙仗入，退归遥听玉珂鸣。欣欣百草含春意，得傍东君暖处生。
岭傍深溪见花柳甚幽
顾璘（明代）

孤峰天畔绝人家，山杏山桃夹路花。欲访韩终求石髓，洞门深锁一溪霞。
宿庄家二首
刘克庄（宋代）

茅茨迷诘曲，度谷复逾陂。
世上事如许，山中人不知。
牛羊晴卧野，鹅鹜晚归池。
粗识为农意，秋输每及时。
感物次薰之韵
恒仁（清代）

幽人澹无营，拥书坐茅屋。长日不停吟，短夕犹勤读。

一镫耿虚幌，载籍恣游目。未惜蜡成灰，从教烟似纛。

移时微凉生，稍觉夜气扑。流萤入户飞，栖鸟依枝宿。

动定虽异情，游止惬所欲。何来拂镫蛾，捐躯赴炎燠。

岂欲资气焰，蹈火恐不速。吟君《感物》诗，令我三叹服。
甘林
杜甫（唐代）

舍舟越西冈，入林解我衣。青刍适马性，好鸟知人归。

晨光映远岫，夕露见日晞。迟暮少寝食，清旷喜荆扉。

经过倦俗态，在野无所违。试问甘藜藿，未肯羡轻肥。

喧静不同科，出处各天机。勿矜朱门是，陋此白屋非。

明朝步邻里，长老可以依。时危赋敛数，脱粟为尔挥。

相携行豆田，秋花霭菲菲。子实不得吃，货市送王畿。

尽添军旅用，迫此公家威。主人长跪问，戎马何时稀。

我衰易悲伤，屈指数贼围。劝其死王命，慎莫远奋飞。
宿戈阳山家将明怅然兼忆李少卿二首 其一
韩雍（明代）

远路倦行迈，山家宿渐明。催衣勤漏鼓，聒枕乱鸡声。

树杪摇风向，檐头溜雨鸣。故乡在何处，展转不胜情。
舍北野望
陆游（宋代）

断垄围蔬圃，枯桑系钓查。
经行桥独木，伫立路三叉。
野卉栖孤蝶，平川起乱鸦榰筇无定处，兴尽即还家。